Hof bevind Schweizer-Reneke-juffrou se skorsing onwettig - Solidariteit WêreldSolidariteit Wêreld
Tuis › Mediaverklarings › Hof bevind Schweizer-Reneke-juffrou se skorsing onwettig
Hof bevind Schweizer-Reneke-juffrou se skorsing onwettig
Die arbeidshof in Johannesburg het vandag bevind dat Elana Barkhuizen, die onderwyseres van Laerskool Schweizer-Reneke, se skorsing onwettig is. Die hof het voorts beveel dat haar skorsing met onmiddellike effek opgehef word.
Dit volg nadat Barkhuizen op 10 Januarie onwettig geskors is nadat ʼn foto wat sy geneem het ʼn herrie op sosiale media ontketen het. Kort daarna is Barkhuizen sonder enige verduideliking in kennis gestel dat sy geskors is.
Solidariteit het die opheffing van die skorsing verwelkom. “Ons is verheug oor die uitspraak en is dankbaar dat ʼn vorm van geregtigheid vir Elana geskied het. Ons is egter steeds teleurgesteld dat ons hierdie kwessie tot in die hof moes beveg,” het dr. Dirk Hermann, die bestuurshoof van Solidariteit, gesê.
Volgens Hermann het Elana, talle kindertjies, die skool en die breë samelewing baie seergekry weens politieke opportunisme. “Dié voorval is vir almal in Suid-Afrika ʼn les oor hoe die demokrasie nie moet werk nie,” het Hermann gesê.
Solidariteit doen voorts ʼn beroep op Sello Lehari, die LUR vir onderwys in Noordwes, om nie met enige stappe teen ander onderwysers by Laerskool Schweizer-Reneke voort te gaan nie omdat die skade wat hy reeds berokken het, genoeg is. “Dit is tyd dat hy ʼn verskoning aan al die betrokke rolspelers wat in dié proses seergekry het, bied. ʼn Volwasse politikus sal eerder die kwessie tot ʼn einde bring as om dit voort te sit,” het Hermann saamgevat.